Die keiser loop in sy pragkleed deur die skare. Net slim mense kan dié kleed sien. “Hoera vir die keiser se nuwe kleed!” juig die mense. Tot ’n seuntjie verbaas uitroep: “Maar die keiser is dan kaal!” Die keiser is kaal, sê aartsbiskop Desmond Tutu. Dit is ook die boodskap van verskeie ander vooraanstaande politici. Regstellende aksie het tot nou toe net die swart middelklas bevorder en nie die groot gros mense nie. “Wanneer word regstellende aksie rassediskriminasie?” vra oudpresident F.W. de Klerk. Talle boeke en artikels verskyn oor maniere om regstellende aksie só toe te pas dat die wanbalans van die verlede herstel word. Daar het egter nog byna niks verskyn oor hoe wittes regstellende aksie beleef en wat die invloed daarvan op dié gemeenskap is nie. Hermann ondersoek hierdie saak in Die keiser is kaal en maak voorstelle oor hoe die massa werklik bemagtig kan word. Sy doktorale studie oor die onderwerp sowel as sy praktiese ervaring as adjunk-uitvoerende hoof van die vakbond Solidariteit het hom uitnemend toegerus vir hierdie taak. “Mag Suid-Afrika ’n tuiste word vir almal wat daarin woon, swart, bruin, Indiër en wit” – Dr. Dirk Hermann.
Hermann het drie internasionale kongresse oor regstellende aksie toegespreek en tree gereeld as spreker in Suid-Afrika op. Suid-Afrikaanse media haal hom dikwels oor arbeidsverwante kwessies aan. Vanaf 1993 behaal hy ’n graad in regte, ’n honneursgraad in bedryfsielkunde en in bedryfsosiologie. Hy voltooi ’n nagraadse diploma in arbeidsreg, ’n meestersgraad in bedryfsosiologie en ‘n doktorsgraad; lg. handel oor die invloed van regstellende aksie op vervreemding van die nie-aangewese groep in Suid-Afrika. Hy was lid van die ministeriële taakspan oor transformasie van die hoër onderwys en ontvang die Abe Bailey-beurs vir leierskap, akademie en gemeenskapbetrokkenheid.